10-jarige weer op Kersdag met gesin herenigMerit Nyakuba (Foto verskaf deur SAPD Limpopo) ŉ 40-jarige man van Zimbabwe is in hegtenis geneem nadat ŉ 10-jarige meisie glo Saterdag uit haar huis in Louis Trichardt ontvoer is. Brig. Motlafela Mojapelo, woordvoerder van die polisie in Limpopo, het gesê Merit Nyakumba is Sondag, op Kersdag, in Musina gevind toe sy omstreeks 14:00 van die man kon vlug. Die meisie kon lede van die gemeenskap kontak en hulle het die man aangekeer en die polisie ontbied. “Sy is na ŉ hospitaal geneem en is intussen ontslaan,” het hy bygevoeg. Die verdagte het op Oukersdag die gesin se huis in Louis Trichardt betree onder die voorwendsel dat hy op soek is na akkommodasie. Die gesin het selfs vir hom kos aangebied. Die man is daarna weg. Volgens inligting het hy Merit weggelok en gesê hy sal vir haar lekkergoed koop. Dit is die laaste keer wat Merit gesien is. Sy het ŉ groen-en-pienk-rokkie aangehad. Die motief vir die voorval is nog nie bekend nie, maar die polisie ondersoek alle moontlikhede, het Mojapelo gesê.